***Հավելված N 1***

***Չարենցավան համայնքի ավագանու***

***‹25› մայիսի 2017Թ.***

***ԹԻՎ 28-Ն որոշման***

**ՉԱՐԵՆՑԱՎԱՆ ՀԱՄԱՅՆՔԻ ՎԱՐՉԱԿԱՆ ՏԱՐԱԾՔՈՒՄ ԱՐՏԱՔԻՆ ԳՈՎԱԶԴ  
 ՏԵՂԱԴՐԵԼՈՒ ԿԱՐԳՆ ՈՒ ՊԱՅՄԱՆՆԵՐԸ**

***1.ԸՆԴՀԱՆՈՒՐ ԴՐՈՒՅԹՆԵՐ***

1. Սույն կանոններով կարգավորվում է Չարենցավան համայնքում արտաքին գովազդի տեղաբաշխման կարգն ու պայմանները, ծավալը, քանակությունը, արտաքին գովազդի տեղադրման այլ չափորոշիչները, տեղադրման թույլտվության տրամադրման կարգը, գովազդի համար սահմանված տեղական տուրքերի վճարման կարգը և պայմանները:

2. Համայնքի տարածքում արտաքին գովազդի տեղադրումն իրականացվում է <<Գովազդի մասին>>, <<Տեղական տուրքերի և վճարների մասին>>, <<Բազմաբնակարան բնակելի շենքերի կառավարման մասին>> ՀՀ օրենքների և այլ իրավական ակտերի ու կանոնների պահանջներին համապատասխան:

3. Համայնքի տարածքում գովազդի տեղադրման թույլտվությունը տալիս է համայնքի ղեկավարը: Արտաքին գովազդի տեղադրման համար իրավաբանական կամ ֆիզիկական անձը /այսուհետև՝ դիմող/ համայնքապետարան է ներկայացնում հետևյալ փաստաթղթերը՝

ա/ դիմում համայնքապետի անունով,

բ/ արտաքին գովազդի նախատեսվող էսքիզը, տեղադրման տարածքի հատակագիծը, որտեղ պետք է նշված լինի գովազդային վահանակի փաստացի տեղադրման վայրը,

գ/ գովազդատու իրավաբանական անձի կամ անհատ ձեռնարկատիրոջ գրանցման վկայականի պատճենը/ ֆիզիկական անձի դեպքում ՝ անձնագրի պատճենը,

դ/ բազմաբնակարան բնակելի շենքերի ընդհանուր օգտագործման հատվածներում արտաքին գովազդ տեղադրելու դեպքում՝ շենքի կառավարման լիազոր մարմնի համապատասխան որոշում,

ե/ ճանապարհների վրա արտաքին գովազդի տեղադրման դեպքում երթևեկության անվտանգության մասով գրավոր համաձայնություն ոստիկանության պետավտոտեսուչներից՝ ներկայացված հատակագծի վրա համապատասխան նշումով,

զ/ դեղերի, բուժտեխնիկայի և բուժական մեթոդների արտաքին գովազդի դեպքում առողջապահության նախարարության թույլտվությունը:

4. Համայնքապետարանի համապատասխան ստորաբաժանումը սույն կանոնների 3-րդ կետում նշված փաստաթղթերը ստանալուց հետո 7 օրվա ընթացքում իրականացնում է.

ա/ ներկայացված փաստաթղթերի ուսումնասիրություն,

բ/ գովազդի տեղադրման վայրի զննում,

գ/ տեղադրվող գովազդի համապատասխանությունը գործող պահանջներին,

դ/եզրակացության կազմում:

5. Արտաքին գովազդի թույլտվության տրամադրման մասին դիմումի բավարարումը կամ մերժումը ձևակերպվում է համայնքապետի համապատասխան որոշմամբ,

6. Արտաքին գովազդի թույլտվության տրամադրման դեպքում դիմումատուին տրամադրվում է գովազդի էսքիզի համաձայնեցված տարբերակը՝ ստորագրված և կնքված համայնքապետի կողմից, անհրաժեշտության դեպքում նաև տեխնիկական պայմաններ, որտեղ նշվում է արտաքին գովազդի տեղադրման աշխատանքներն իրականացնելու ժամկետները:

7. Արտաքին գովազդի տեղադրման դիմումը կարող է մերժվել, եթե՝

ա/ ներկայացված փաստաթղթերը թերի են և դրա մասին պատշաճ ձևով նախազգուշացումը համայնքապետարանի համապատասխան ստորաբաժանման կողմից ծանուցվելու օրվան հաջորդող 10 օրվա ընթացքում դիմողը չի ներկայացնում անհրաժեշտ փաստաթղթերը կամ նյութերը,

բ/ ներկայացված փաստաթղթերը չեն համապատասխանում <<Գովազդի մասին>> ՀՀ օրենքի կամ սույն կանոնների պահանջներին,

գ/ արտաքին գովազդը տեղադրվելու է ճանապարհի վթարավտանգ հատվածների, կամուրջների, հենապատերի, ծառերի կամ ժայռերի վրա և այլ դեպքերում:

8. Արտաքին գովազդի թույլտվության տրամադրումը մերժելու մասին որոշման մեջ նշվում է մերժման պատճառներն ու մերժման համար հիմք հանդիսացող իրավական հիմքերը:

***2.ԳՈՎԱԶԴԻ ՏԵՂԱԴՐՄԱՆ ՏԵԽՆԻԿԱԿԱՆ ՊԱՅՄԱՆՆԵՐԸ***

9. Գովազդային վահանակի հենասյունը պետք է պատրաստվի այնպիսի նյութերից, որ քամու կամ կողմնակի ազդեցության հաշվարկային բեռնվածության տակ և շահագործման ընթացքում ապահովվի բավարար կայունություն:

10. Ճանապարհի բաժանարար գոտում գովազդային վահանակի տեղաբաշխման ժամանակ.

ա/ բաժանարար գոտում գովազդի հենասյունը պետք է պաշտպանվի երկկողմանի ճանապարհային պաշտպանիչներով,

բ/ եթե գովազդային վահանակի լայնությունը գերազանցում է բաժանարար գոտու լայնությանը, ապա գովազդային վահանակի ներքևի եզրը պետք է գտնվի ճանապարհի մակերևույթից 6 և ավելի մետր բարձրության վրա,

գ/ եթե գովազդային վահանակի լայնությունը չի գերազանցում բաժանարար գոտու լայնությանը, ապա գովազդային վահանակի ներքևի եզրը պետք է գտնվի ճանապարհի մակերևույթից 2.5 և ավելի մետր բարձրության վրա:

11. Գովազդի լուսավորությունը՝

ա/ լուսավորության համար թույլատրվում է օգտագործել հակահրդեհային անվտանգության պահանջները բավարարող էլեկտրական լուսավորման սարքեր,

բ/ լուսավորման սարքերի ամրացումը պետք է ապահովի դրանց հուսալի միացումը գովազդային կառուցվածքի հետ այնպես, որ դիմանան ձյան և քամու ազդեցության բեռնվածությունների, տատանվող և հարվածային ազդեցությունների,

գ/ երթևեկության մասնակիցներին չկուրացնի լույսով, այդ թվում և անդրադարձով,

դ/ շարժվող տարրեր պարունակող գովազդային պատկերների օգտագործումը գովազդային վահանակի վրա պետք է իրականացվի այնպես, որ գովազդային տեղեկությունը միաժամանակ ամբողջությամբ հայտնվի գովազդային վահանակի վրա,

ե/ լուսավորությունը պետք է իրականացվի փողոցային արտաքին լուսավորության հետ միասին:

12. Ճանապարհին տեղադրված գովազդը պետք է ապահովի՝

ա/ ճանապարհային երթևեկության կազմակերպման տեխնիկական միջոցների տեսանելիությունը և երթևեկության մասնակիցների կողմից դրանց ընկալումը,

բ/ կառույցի իրական չափերը չփոքրացնեն ինժեներական կառույցների թռիչքային շինությունները ճակատային մասի վրա տեղադրելու դեպքում,

գ/ հետիոտների կողմից այն ընկալելը՝ առանց ճանապարհի երթևեկելի մաս դուրս գալու:

13. Գովազդակիր կազմակերպությունում ապահովում է գովազդային վահանակի պատշաճ վիճակը/ ժամանակին ներկել, փոխել պատռված պաստառները և այրված լամպերը/:

14. Գովազդակիր կազմակերպությունն իր ցանկությամբ իրավունք ունի փոխելու գովազդային վահանակի պաստառը, դրա մասին 7 օր առաջ տեղյակ պահելով համայնքի ղեկավարին:

***3. ԳՈՎԱԶԴԻ ՏԵՂԱԴՐՄԱՆ ԱՎԱՐՏԻ ՓԱՍՏԱԳՐՈՒՄԸ***

15. Դիմողը տեխնիկական պայմանների հիման վրա կատարում է գովազդի տեղադրման աշխատանքները, ներկայացված նախագծերին համապատասխան և տեղեկացնում համայնքապետարանի համապատասխան ստորաբաժանմանը՝ աշխատանքների ավարտի մասին, որից հետո ստորաբաժանման աշխատակիցն իրականացնում է կատարված աշխատանքների ուսումնասիրություն:

16. Կատարված աշխատանքները սույն կանոնների պահանջներին և ներկայացված նախագծերին համապատասխանության դեպքում, եթե կատարվել են նաև գովազդային վահանակի շինարարական աշխատանքներ, համայնքապետարանի կողմից կազմվում է շինարարական աշխատանքների ավարտման ակտ:

***4. ՏԵՂԱԿԱՆ ՏՈՒՐՔԵՐԻ ՀԱՇՎԱՌՈՒՄ***

17. Արտաքին գովազդի տեղադրման աշխատանքների ավարտի փաստագրումից հետո հաջորդող օրվանից սկսած իրականացվում են սահմանված տեղական տուրքերի հաշվառումը և գանձումը:

18. Դատարկ գովազդային վահանակը հետագայում գովազդով համալրելու դեպքում գովազդատուն պարտավոր է այդ մասին նախօրոք տեղեկացնել համայնքապետարան, որից հետո կատարվում է տեղական տուրքի վերահաշվարկ՝ ավագանու կողմից ընդունած տեղական տուրքերի չափերին համապատասխան:

***5. ԱՐՏԱՔԻՆ ԳՈՎԱԶԴԻ ՏԵՂԱԴՐՄԱՆ ԹՈՒՅԼՏՎՈՒԹՅՈՒՆ Ը ՉԵՂՅԱԼ ՀԱՄԱՐԵԼԸ***

19. Արտաքին գովազդի տեղադրման թույլտվությունը չեղյալ է համարվում հետևյալ դեպքերում, երբ՝

ա/ գովազդատուն խախտել է <<Գովազդի մասին>> ՀՀ օրենքը, գովազդի վերաբերյալ այլ իրավական ակտերի և սույն կանոնների պահանջները,

բ/ խախտվել է թույլտվության և տեխնիկական պայմաններով ժամկետները կամ պահանջները,

գ/ չվճարված տեղական տուրքի չափը գերազանցում է համապատասխան տեղական տուրքի 3 ամսվա չափը,

դ/ գովազդատուն ներկայացնում է գրավոր դիմում:

20. Արտաքին գովազդի տեղադրման թույլտվությունը չեղյալ համարելու դեպքում գովազդատուն սեփական միջոցների հաշվին պարտավոր է գովազդի տեղադրման համար հատկացված հատվածը/տարածքը/ բերել նախկին տեսքի: